《单于行》
宋代·晁公溯

单于连年压吴壁，道路当时多阻隔。
长安宫殿麋鹿游，目见铜阻在荆棘。
一龙渡江已升天，妖氛夜冲牛斗躔。
胡儿临江饮胡马，仓皇捐弃珊瑚鞭。
蒲萄宫中日复日，长庚食月单于泣。
边马心思塞草秋，吹笳泪落旃裘湿。
岂知反覆十五年，灵光再见犹岿然。
落南遗民喜相语，日欲归理桑麻田。
平生思归今得归，未归凄怆独先悲。
阖庐伤指越未报，灌孟陷敌夫空回。
念昔结缨在何所，遥想荒郊迷陇亩。
他时抱剑哭野中，深目而髯当语汝。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。